Doodskis-2 vrygelaat op paroolTheo Martins Jackson en Willem Oosthuizen in die hof (25 Augustus 2017) (Foto: Maroela Media) Theo Martins Jackson en Willem Oosthuyzen, wat skuldig bevind is in die opspraakwekkende doodskis-saak, is Vrydag vrygelaat op parool. Jackson en Oosthuyzen is in 2017 gevonnis op ŉ reeks aanklagte, insluitend poging tot moord, nadat bevind is hulle het Victor Mlotshwa aangerand en in ŉ doodskis ingedwing. Oosthuyzen en Jackson is onderskeidelik tot effektief 11 jaar en 14 jaar tronkstraf gevonnis. Logan Maistry, woordvoerder van die departement van korrektiewe dienste, het gesê die twee mans is op parool vrygelaat as deel van die poging om die verspreiding van Covid-19 in korrektiewe fasiliteite te beperk. “Die vrylating op parool van sekere laerisiko-gevangenes is op 8 Mei 2020 goedgekeur,” het Maistry gesê. “Die departement het op 20 Mei met administratiewe prosesse vir die spesiale paroolvrystelling begin. Paroolrade en hoofde van korrektiewe sentrums moes elke saak op meriete oorweeg voor dié oortreders vrygelaat kon word. Dit was ŉ noukeurige proses wat slagoffer-oortreder-mediasie ingesluit het asook DNS-monsters wat ingesamel moes word deur die Suid-Afrikaanse Polisiediens. Die vrygelate gevangenes het die relevante rehabilitasie- en herintegrasieprogramme ondergaan.” Altesaam 9 537 laerisiko-gevangenes se parool onder korrektiewe toesig is op 12 Augustus toegestaan. Die betrokke gevangenes word onderwerp aan spesifieke voorwaardes tot hul vonnisse uitgedien is. Jackson en Oosthuyzen was deel van dié groep gevangenes wat op parool vrygelaat is. Hulle is Vrydag vrygelaat, het Maistry bygevoeg. Maroela Media het vroeër berig die twee mans se vrylating op parool is oorspronklik in Februarie deur die paroolraad goedgekeur. Jackson is op 27 Februarie vrygelaat en Oosthuyzen sou op 5 Maart vrygelaat word. Volgens Marius Coertze, die mans se regsverteenwoordiger, is Jackson ŉ week later “in die middel van die nag” weer by sy huis in hegtenis geneem. Oosthuyzen is nooit op parool vrygelaat nie. Volgens Coertze moes hulle deur die media verneem dat die mans se vrylating op parool deur die paroolraad hersien word. Hy sê daar is geen redes verskaf oor hoekom die saak hersien word of hoe lank dit gaan vat nie. Coertze het gesê sy kliënte is reeds voor Ramaphosa se aankondiging oor die spesiale Covid-19-vrylating parool toegestaan en word hulle beskou as laerisikogevangenes. Hy het gesê daar is geen fisieke distansiëring in gevangenisse vir Covid-19 nie en omdat Oosthuyzen aan asma ly, en glo geen medikasie ontvang het nie, was hy veral kwesbaar vir die virus.